**DĖL MOKYKLINIŲ AUTOBUSŲ NAUDOJIMO IR VEŽIMO PASLAUGŲ TEIKIMO TVARKOS APRAŠO PATVIRTINIMO**

2019 m. gruodžio 20 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 6 straipsnio 7 punktu, 16 straipsnio 2 dalies 26 punktu, 4 dalimi, Mokinių vežimo mokykliniu autobusu tvarkos aprašo, patvirtinto Lietuvos Respublikos švietimo ir mokslo ministro 2016 m. birželio 30 d. įsakymu Nr. V-620 „Dėl Mokinių vežimo mokykliniu autobusu tvarkos aprašo patvirtinimo“, 34 punktu, ir siekdama racionaliai eksploatuoti mokyklinius autobusus, Rokiškio rajono savivaldybės taryba

n u s p r e n d ž i a:

 1. Patvirtinti Mokyklinių autobusų naudojimo ir vežimo paslaugų teikimo tvarkos aprašą (pridedama).

 2.Pripažinti netekusiu galios Rokiškio rajono savivaldybės tarybos 2016 m. gruodžio 28 d. sprendimą Nr. TS-206 „Dėl Rokiškio rajono savivaldybės tarybos 2013 m. vasario 22 d. sprendimo Nr. TS-4.49 „Dėl Mokyklinių autobusų naudojimo ir nuomojimo tvarkos aprašo patvirtinimo“ pakeitimo“.

 Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Panevėžio ar Šiaulių rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danutė Kniazytė

PATVIRTINTA

Rokiškio rajono savivaldybės

tarybos 2019 m. gruodžio 20 d.

sprendimu Nr. TS-

**MOKYKLINIŲ AUTOBUSŲ NAUDOJIMO IR VEŽIMO PASLAUGŲ TEIKIMO TVARKOS APRAŠAS**

**I. SKYRIUS**

**BENDROSIOS NUOSTATOS**

 1. Mokyklinių autobusų naudojimo **ir vežimo paslaugų teikimo** tvarkos aprašas (toliau – Aprašas) reglamentuoja mokyklinių autobusų naudojimo, **vežimo paslaugų teikimo** tvarką, siekiant racionaliai eksploatuoti mokyklinius autobusus.

 2. Apraše vartojamos sąvokos ir apibrėžimai:

 2.1. **Mokyklinis autobusas** – savivaldybei nuosavybės teise priklausanti, mokyklai naudotis ir prireikus teikti vežimo paslaugas perduota autotransporto priemonė. Geltonas vaikų vežimo skiriamaisiais ženklais paženklintas autobusas, kuriuo vežami vaikai (švietimo įstaigų mokiniai). Prie mokyklinių autobusų priskiriami ir kitos spalvos autobusai, kuriais vežami vaikai į švietimo įstaigą ar iš jos ir kurie paženklinti vaikų vežimo skiriamaisiais ženklais.

 2.2. **Paslaugos teikėjas** – Rokiškio rajono savivaldybės mokykla, turinti priskirtą autobusą ir suteikianti to autobuso **vežimo** paslaugą;

 2.3. **Paslaugos gavėjas** – Rokiškio rajono savivaldybės teritorijoje veikianti biudžetinė, viešoji įstaiga, visuomeninė organizacija, besinaudojanti **vežimo** paslauga;

 2.4. **keleivis** – mokinys ar kitas fizinis asmuo;

 2.5. **saviraiškos renginiai** – sporto, sveikatos ugdymo, meninės raiškos, turizmo, gamtos, techninės kūrybos, būrelių, studijų, klubų bei kiti neformalieji renginiai, skirti meniniams, kalbiniams, sportiniams, moksliniams, technologiniams, socialiniams, ekonominiams ir kitokiems mokinių gebėjimams ugdyti;

 2.6. **pažintinė veikla** – viena iš neformaliojo švietimo formų, skirta skatinti vaikų ir jaunimo tautinį, patriotinį ir kultūrinį ugdymą, lankant sociokultūrinę ir meninę vertę turinčius objektus.

 3. Autobusas įsigyjamas, parduodamas arba nurašomas vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu ar kitais norminiais teisės aktais.

**II. SKYRIUS**

**AUTOBUSŲ NAUDOJIMAS**

 4. Mokykliniai autobusai naudojami:

 4.1. savarankiškai savivaldybės funkcijai – priešmokyklinio ir bendrojo ugdymo mokyklų mokinių, gyvenančių kaimo gyvenamosiose vietovėse toliau kaip 3 kilometrai nuo mokyklos, neatlygintino vežimo į mokyklas ir į namus organizavimui įgyvendinti pagal mokyklos vadovo įsakymu patvirtintus maršrutus. Į mokykliniu autobusu vežamų mokinių sąrašą gali būti įrašyti mokiniai, kuriems ugdymasis pagal ikimokyklinio ugdymo programą švietimo ir mokslo ministro ir socialinės apsaugos ir darbo ministro nustatyta tvarka ir atvejais yra privalomas, ir mokiniai, gyvenantys kaimuose ir miesteliuose arčiau kaip 3 kilometrai nuo mokyklos (atsižvelgiant į atstumą), jeigu autobuse yra laisvų sėdimų vietų.

 4.2. vežti mokinius į paskirtus centrus laikyti brandos egzaminus, dalyvauti pagrindinio ugdymo pasiekimų patikrinime;

 4.3. vežti mokinius, gyvenančius kaimo gyvenamosiose vietovėse, konsultacijoms į Pedagoginę psichologinę tarnybą;

 4.4. vežti mokinius dalyvauti rajoniniuose, regioniniuose ir respublikiniuose mokinių saviraiškos renginiuose (konkursai, olimpiados, varžybos ir kt.);

 4.5. vežti mokinius į pažintinės veiklos ir profesinio orientavimo renginius;

 4.6. vežti mokytojus (darbuotojus) į kvalifikacijos kėlimo renginius, vykstančius rajone ir respublikoje, kai nereikia vežti mokinių;

 4.7. ugdymo organizavimo procesui aprūpinti.

 5. Mokykliniais autobusais leidžiama naudotis Rokiškio rajono savivaldybės teritorijoje veikiančioms biudžetinėms, viešosioms įstaigoms, visuomeninėms organizacijoms, suderinus su įstaigos vadovu, kai autobuso nereikia Aprašo 4 punkte nurodytoms funkcijoms vykdyti.

 6. Mokinių grupės, mokytojai, švietimo įstaigos, kurių savininkė yra Rokiškio rajono savivaldybė, turi vežimo paslaugos pirmenybę prieš kitus paslaugos gavėjus.

**III. SKYRIUS**

**NAUDOJIMOSI AUTOBUSU FINANSAVIMAS IR APMOKĖJIMAS UŽ VEŽIMO PASLAUGAS**

 7. Aprašo 4.1–4.7 punktuose nurodytos autobuso naudojimo išlaidos finansuojamos mokyklos biudžete numatytomis lėšomis.

 8. Suderinus su mokyklos, turinčios mokyklinį autobusą vadovu, transporto priemone gali naudotis ir kitos švietimo įstaigos, kurių savininkė yra Rokiškio rajono savivaldybė **bei mokinius ir jaunimą atstovaujančios organizacijos** šio Aprašo 4.2–4.7 punktuose nurodytoms funkcijoms vykdyti, padengiant tik transporto eksploatacines išlaidas.

 9. Rokiškio rajono savivaldybės teritorijoje veikiančios biudžetinės, viešosios įstaigos, visuomeninės organizacijos naudojasi mokykliniais **tik savivaldybės lėšomis įsigytais** autobusais, padengdamos visas eksploatacines išlaidas, kurios apskaičiuojamos vadovaujantis Rokiškio rajono savivaldybės tarybos nustatytais įkainiais.

 10. Mokėjimas už autobuso vežimo paslaugą vykdomas pavedimu. (Grynais, įnešant į įstaigos kasą, gali atsiskaityti tik Paslaugos teikėjo įstaigoje dirbantys fiziniai asmenys).

 11. Paslaugos gavėjas pateikia mokyklos direktoriui prašymą, kuriame nurodo asmenis, atsakingus už kelionę, vykstančių asmenų skaičių, išvykimo laiką ir vietą, pageidaujamą kelionės maršrutą ir tikslą.

 12. Mokyklos direktorius autobuso skyrimą įformina įsakymu, kurio kopija įteikiama vairuotojui. Įsakyme nurodomas atsakingas už kelionę asmuo, keleivių skaičius, išvykimo tikslas, laikas, kelionės maršrutas (maršruto pradžia ir pabaiga – Paslaugos teikėjo mokykla).

 13. Kelionės lape pasirašo asmuo, pasinaudojęs autobusu.

 14. Visos lėšos, gautos už vežimo paslaugą, apskaitomos pajamų už teikiamas paslaugas programose.

**IV. SKYRIUS**

**BAIGIAMOSIOS NUOSTATOS**

 15. Už švietimo įstaigos autobuso saugojimą, eksploatavimo kontrolę bei naudojimą atsakingas švietimo įstaigos vadovas.

 16. Švietimo įstaigos, turinčios mokyklinius autobusus, vadovaudamosi šiuo Aprašu, parengia autobuso naudojimo kontrolės, saugojimo, atsakomybės, kelionės lapų pildymo reikalavimus.

 17. Kaimuose, miesteliuose toliau kaip 3 kilometrai nuo mokyklų gyvenančių mokinių, kurie mokosi pagal priešmokyklinio ir bendrojo ugdymo programas, vežimo mokykliniais autobusais tvarką, mokinių vežimą mokykliniais autobusais organizuojančių ir vykdančių asmenų funkcijas, pareigas ir atsakomybę reglamentuoja Mokinių vežimo mokykliniu autobusu tvarkos aprašas, patvirtintas Lietuvos Respublikos švietimo ir mokslo ministro 2016 m. birželio 30 d. įsakymu Nr. V-620 „Dėl Mokinių vežimo mokykliniu autobusu tvarkos aprašo patvirtinimo“.

 18. Aprašo įgyvendinimo kontrolę vykdo Rokiškio rajono savivaldybės administracijos direktorius ir Rokiškio rajono savivaldybės kontrolės ir audito tarnyba.

 19. Šis Aprašas tvirtinamas, keičiamas ir pripažįstamas netekusiu galios savivaldybės tarybos sprendimu.

\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**SPRENDIMO PROJEKTO** **„DĖL MOKYKLINIŲ AUTOBUSŲ NAUDOJIMO IR VEŽIMO PASLAUGŲ TEIKIMO TVARKOS APRAŠO PATVIRTINIMO“**

AIŠKINAMASIS RAŠTAS

 **Parengto sprendimo projekto tikslai ir uždaviniai**.

 Šiuo sprendimo projektu siūloma patvirtinti *naujos redakcijos* Mokyklinių autobusų naudojimo **ir vežimo paslaugų teikimo** tvarkos aprašą, dėl galiojančių teisės aktų suderinamumo Apraše yra tikslinamos vartojamos sąvokos.

 **Šiuo metu esantis teisinis reglamentavimas**.

 Lietuvos Respublikos švietimo ir mokslo ministro 2016 m. birželio 30 d. įsakymas Nr. V-620 „Dėl Mokinių vežimo mokykliniu autobusu tvarkos aprašo patvirtinimo“.

 Rokiškio rajono savivaldybės tarybos 2016 m. gruodžio 28 d. sprendimas Nr. TS-206 „Dėl Rokiškio rajono savivaldybės tarybos 2013 m. vasario 22 d. sprendimo Nr. TS-4.49 „Dėl mokyklinių autobusų naudojimo ir nuomojimo tvarkos aprašo patvirtinimo“ pakeitimo“.

 **Sprendimo projekto esmė.**

 Patvirtinti *naujos redakcijos* Mokyklinių autobusų naudojimo **ir vežimo paslaugų teikimo** tvarkos aprašą (toliau- Aprašas), siekiant galiojančių teisės aktų suderinamumo Apraše yra tikslinamos vartojamos sąvokos ir Aprašas papildomas 4.7 punktu taip: „ugdymo organizavimo procesui aprūpinti.“

 Tikslinamos Apraše vartojamos sąvokos: **„Paslaugos teikėjas** – Rokiškio rajono savivaldybės mokykla, turinti priskirtą autobusą ir suteikianti to autobuso **vežimo** paslaugą.“ ir „**Paslaugos gavėjas** – Rokiškio rajono savivaldybės teritorijoje veikianti biudžetinė, viešoji įstaiga, visuomeninė organizacija, besinaudojanti **vežimo** paslauga.“

 **Galimos pasekmės, priėmus siūlomą tarybos sprendimo projektą:**

 **teigiamos** – bus laikomasi teisės aktuose nustatytų nuostatų;

 **neigiamos** – nenumatyta.

 **Kokia sprendimo projekto nauda Rokiškio rajono gyventojams.** Užtikrintas Rokiškio rajono švietimo įstaigų teikiamų vežimo paslaugų prieinamumas ir racionalus teikiamų paslaugų mokesčio panaudojimas.

 **Finansavimo šaltiniai ir lėšų poreikis.**

 Sprendimui įgyvendinti papildomų savivaldybės biudžeto lėšų nereikės.

 **Suderinamumas su Lietuvos Respublikos galiojančiais teisės norminiais aktais.**

 Projektas neprieštarauja galiojantiems teisės aktams.

Švietimo, kultūros ir sporto skyriaus vyriausioji specialistė Danutė Kniazytė